Document ID: 32002D0537

Απόφαση της Επιτροπής
της 2ας Ιουλίου 2002
σχετικά με μέτρα προστασίας για την ψευδοπανώλη των πτηνών στην Αυστραλία
[κοινοποιηθείσα υπό τον αριθμό Ε(2002) 2448]
(Κείμενο που παρουσιάζει ενδιαφέρον για τον ΕΟΧ)
(2002/537/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 97/78/ΕΚ του Συμβουλίου, της 18ης Δεκεμβρίου 1997, για τον καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες(1), και ιδίως το άρθρο 22 παράγραφος 1,
την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ(2), όπως τροποποιήθηκε τελευταία από την οδηγία 96/43/ΕΚ(3), και ιδίως το άρθρο 18 παράγραφος 1,
την οδηγία 91/494/ΕΟΚ του Συμβουλίου, της 26ης Ιουνίου 1991, σχετικά με τους όρους υγειονομικού ελέγχου που διέπουν τις ενδοκοινοτικές συναλλαγές και τις εισαγωγές νωπών κρεάτων πουλερικών από τρίτες χώρες(4), όπως τροποποιήθηκε τελευταία από την οδηγία 1999/89/ΕΚ(5), και ιδίως το άρθρο 11 παράγραφος 1, το άρθρο 2 παράγραφος 2, το άρθρο 14 παράγραφος 1 και το άρθρο 14α,
την οδηγία 92/118/ΕΟΚ του Συμβουλίου, της 17ης Δεκεμβρίου 1992, για τον καθορισμό των όρων υγειονομικού ελέγχου καθώς και των υγειονομικών όρων που διέπουν το εμπόριο και τις εισαγωγές στην Κοινότητα προϊόντων που δεν υπόκεινται, όσον αφορά τους προαναφερόμενους όρους, στις ειδικές κοινοτικές ρυθμίσεις που αναφέρονται στο κεφάλαιο 1 του παραρτήματος A της οδηγίας 89/662/ΕΟΚ και, όσον αφορά τους παθογόνους παράγοντες, της οδηγίας 90/425/ΕΟΚ(6), όπως τροποποιήθηκε τελευταία από την απόφαση 2001/7/ΕΚ(7), και ιδίως το άρθρο 10 παράγρα- φος 3,
Εκτιμώντας τα ακόλουθα:
(1) Σύμφωνα με τις διατάξεις των οδηγιών 97/78/ΕΚ και 91/496/ΕΟΚ θεσπίζονται μέτρα σε περίπτωση εκδήλωσης ή εξάπλωσης, στην επικράτεια τρίτης χώρας, ασθένειας που προβλέπεται στην οδηγία 82/894/ΕΟΚ ή άλλης ασθένειας ή οποιουδήποτε άλλου φαινομένου ή περιστατικού που είναι δυνατόν να αποτελέσει σοβαρό κίνδυνο για την υγεία των ζώων ή τη δημόσια υγεία.
(2) Η οδηγία 82/894/ΕΟΚ του Συμβουλίου, της 21ης Δεκεμβρίου 1982, για την κοινοποίηση των ασθενειών των ζώων μέσα στην Κοινότητα(8), όπως τροποποιήθηκε από την απόφαση 2000/556/ΕΚ της Επιτροπής(9), απαριθμεί ορισμένες μεταδοτικές ασθένειες των ζώων, όπως η ψευδοπανώλη των πτηνών, η οποία αποτελεί κίνδυνο για το κοινοτικό ζωικό κεφάλαιο, ιδίως λόγω του κινδύνου εξάπλωσής τους ως αποτέλεσμα των εμπορικών συναλλαγών και εισαγωγών.
(3) Η Αυστραλία επιβεβαίωσε την εμφάνιση κρουσμάτων ψευδοπανώλης των πτηνών στις 13 Μαΐου 2002, σε μια αγέλη ωοτόκων ορνίθων της Πολιτείας Victoria.
(4) Η Αυστραλία δήλωσε ότι ο μολυσματικός ιός ψευδοπανώλης των πτηνών που ανακαλύφθηκε στην εν λόγω εστία είναι σχεδόν πανομοιότυπος με τον ιό που προκάλεσε την εκδήλωση σημαντικών εστιών το 1998 και το 2000 στην Πολιτεία New South Wales, γειτονικής της Πολιτείας Victoria.
(5) Οι προηγούμενες αυτές εστίες οφείλονταν σε ενδημικό μη μολυσματικό στέλεχος του ιού της ψευδοπανώλης των πτηνών που είχε γίνει μολυσματικός λόγω μετάλλαξης.
(6) Από τα αποτελέσματα έρευνας που διενεργήθηκε κατά τους τελευταίους μήνες του 2000 προέκυψαν ορολογικά ευρήματα έκθεσης στον ιό της ψευδοπανώλης των πτηνών στις περισσότερες περιοχές της Αυστραλίας αλλά, όπως αναφέρθηκε, δεν απομονώθηκαν μολυσματικοί ιοί στις εκμεταλλεύσεις στις οποίες τα αποτελέσματα των ορολογικών εξετάσεων ήταν θετικά.
(7) Η επανεμφάνιση του μολυσματικού ιού της ψευδοπανώλης των πτηνών και τα αποτελέσματα της έρευνας υπό το φως της νέας εμφάνισης της νόσου οδηγεί στο συμπέρασμα ότι μολυσματικοί ιοί ψευδοπανώλης των πτηνών ενδέχεται να κυκλοφορούν παρόλα αυτά στα σμήνη πουλερικών της Αυστραλίας.
(8) Η επιδημιολογική κατάσταση και η στρατηγική ελέγχου που προβλέπουν οι αρχές της Αυστραλίας πρέπει να διευκρινιστούν.
(9) Η απόφαση 94/984/ΕΚ της Επιτροπής(10), όπως τροποποιήθηκε τελευταία από την απόφαση 2001/659/ΕΚ(11), η απόφαση 96/482/ΕΚ(12), όπως τροποποιήθηκε τελευταία από την απόφαση 2002/183/ΕΚ(13), η απόφαση 97/221/ΕΚ(14), η απόφαση 2000/572/ΕΚ(15), η απόφαση 2000/585/ΕΚ(16), όπως τροποποιήθηκε τελευταία από την απόφαση 2002/219/ΕΚ(17), η απόφαση 2000/609/ΕΚ(18), όπως τροποποιήθηκε τελευταία από την απόφαση 2000/782/ΕΚ(19), και η απόφαση 2001/751/ΕΚ(20) επιβάλλουν στις κτηνιατρικές αρχές της Αυστραλίας, πριν από την αποστολή ζωντανών πουλερικών και αυγών πουλερικών προς επώαση, ζώντων στρουθιονίδων και αυγών στρουθιονίδων προς επώαση, νωπού κρέατος πουλερικών, στρουθιονίδων, εκτρεφόμενων και αγρίων πτερωτών θηραμάτων, προϊόντων με βάση το κρέας πουλερικών και παρασκευασμάτων με βάση το κρέας πουλερικών, να πιστοποιούν ότι η Αυστραλία είναι απαλλαγμένη από την ψευδοπανώλη των πτηνών. Οι κτηνιατρικές αρχές της Αυστραλίας πληροφόρησαν την Επιτροπή ότι μετά την εμφάνιση της τελευταίας εστίας ανέστειλαν κάθε πιστοποίηση.
(10) Για να προστατευθεί η Κοινότητα και για λόγους σαφήνειας και διαφάνειας, μέχρις ότου επανεκτιμηθούν οι ενδεχόμενοι κίνδυνοι που συνδέονται με τις εισαγωγές πουλερικών και προϊόντων με βάση το κρέας πουλερικών από την Αυστραλία στο πλαίσιο της παρούσας κατάστασης, είναι απαραίτητη η γενική αναστολή, με τις ενδεδειγμένες παρεκκλίσεις, των εισαγωγών από την Αυστραλία ζώντων πουλερικών και αυγών προς επώαση, ζώντων στρουθιονίδων και αυγών στρουθιονίδων προς επώαση, νωπού κρέατος πουλερικών, στρουθιονίδων, αγρίων πτερωτών θηραμάτων και πτερωτών θηραμάτων εκτροφής, προϊόντων με βάση το κρέας πουλερικών και παρασκευασμάτων κρέατος που συνίστανται ή περιέχουν κρέας των προαναφερθέντων ειδών.
(11) Η απόφαση 2000/609/ΕΚ καθορίζει τους όρους υγείας των ζώων, δημόσιας υγείας και κτηνιατρικής πιστοποίησης για τις εισαγωγές κρέατος εκτρεφόμενων στρουθιονίδων και επιτρέπει τις εισαγωγές επίσης από χώρες που έχουν μολυνθεί από την ψευδοπανώλη των πτηνών, κάτω από ορισμένες προϋποθέσεις. Συνεπώς, πρέπει να προβλεφθεί ειδικό πιστοποιητικό με το οποίο θα επιτρέπονται οι εισαγωγές κρέατος στρουθιονίδων για ανθρώπινη κατανάλωση με πρόσθετες απαιτήσεις, περιλαμβανομένης της δοκιμασίας για την ψευδοπανώλη των πτηνών στις στρουθιονίδες σφαγής πριν από την αποστολή του κρέατος στην Κοινότητα.
(12) Η απόφαση 97/222/ΕΚ της Επιτροπής(21), όπως τροποποιήθηκε τελευταία από την απόφαση 2002/184/ΕΚ(22), προβλέπει κατάλογο τρίτων χωρών από τις οποίες τα κράτη μέλη επιτρέπουν την εισαγωγή προϊόντων με βάση το κρέας και καθορίζει τρόπους επεξεργασίας προκειμένου να περιοριστεί ο κίνδυνος μετάδοσης της νόσου μέσω προϊόντων του είδους αυτού. Η επεξεργασία στην οποία πρέπει να υποβάλλονται τα προϊόντα εξαρτάται από την υγειονομική κατάσταση της χώρας καταγωγής όσον αφορά τα είδη από τα οποία προέρχεται το κρέας. Συνεπώς, είναι απαραίτητο να τροποποιηθεί η απαιτούμενη επεξεργασία για τα προϊόντα με βάση το κρέας πουλερικών καταγωγής Αυστραλίας.
(13) Για το σκοπό της παρούσας απόφασης το κρέας πουλερικών, πτερωτών θηραμάτων τόσο εκτρεφόμενων όσο και αγρίων, καθώς και στρουθιονίδων αναφέρεται στο κρέας που προορίζεται για ανθρώπινη κατανάλωση και δεν περιλαμβάνει το υλικό που δεν έχει υποστεί επεξεργασία για την παρασκευή ζωοτροφών και φαρμακευτικών ή τεχνικών προϊόντων για τις εισαγωγές που αποτελούν το αντικείμενο παρακολούθησης.
(14) Οι διατάξεις της παρούσας απόφασης, θα επανεξεταστούν υπό το φως της εξέλιξης της νόσου και των περαιτέρω πληροφοριών που θα παράσχουν οι αρχές της Αυστραλίας.
(15) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα κράτη μέλη απαγορεύουν την εισαγωγή από την Αυστραλία ζώντων πουλερικών και αυγών προς επώαση, ζώντων στρουθιονίδων και αυγών στρουθιονίδων προς επώαση, νωπού κρέατος πουλερικών, στρουθιονίδων, εκτρεφόμενων και αγρίων πτερωτών θηραμάτων, προϊόντων με βάση το κρέας πουλερικών και παρασκευασμάτων κρέατος που συνίστανται ή περιέχουν κρέας των προαναφερθέντων ειδών με εξαίρεση τις πρώτες ύλες που πληρούν τις απαιτήσεις του κεφαλαίου 10 του παραρτήματος I της οδηγίας 92/118/ΕΟΚ.
Άρθρο 2
Κατά παρέκκλιση του άρθρου 1, επιτρέπονται οι εισαγωγές κρέατος στρουθιονίδων υπό τον όρο ότι πληρούνται οι απαιτήσεις που εκτίθενται στο πιστοποιητικό για την υγεία των ζώων του παραρτήματος της παρούσας απόφασης.
Άρθρο 3
Κατά παρέκκλιση του άρθρου 1, τα κράτη μέλη επιτρέπουν την εισαγωγή προϊόντων με βάση το κρέας πουλερικών, όταν το κρέας πουλερικών που περιέχεται στο προϊόν με βάση το κρέας αυτό έχει υποβληθεί σε ειδική επεξεργασία του τύπου B, Γ ή Δ, όπως περιγράφεται στο μέρος IV του παραρτήματος της απόφασης 97/222/ΕΚ.
Άρθρο 4
1. Κατά παρέκκλιση του άρθρου 1, τα κράτη μέλη επιτρέπουν την εισαγωγή νωπού κρέατος πουλερικών, στρουθιονίδων, εκτρεφόμενων και αγρίων πτερωτών θηραμάτων, προϊόντων με βάση το κρέας πουλερικών και παρασκευασμάτων με βάση το κρέας πουλερικών τα οποία συνίστανται ή περιέχουν κρέας των προαναφερθέντων ειδών, το οποίο προέρχεται από πτηνά που έχουν θανατωθεί πριν από τις 13 Μαΐου 2002.
2. Στα κτηνιατρικά πιστοποιητικά που συνοδεύουν τα φορτία, όπως αναφέρεται στην παράγραφο 1, προστίθενται οι ακόλουθες λέξεις, ανάλογα με το είδος: "Νωπό κρέας πουλερικών/Νωπό κρέας στρουθιονίδων/Νωπό κρέας άγριων πτερωτών θηραμάτων/Νωπό κρέας εκτρεφόμενων πτερωτών θηραμάτων/Προϊόντα με βάση το κρέας πουλερικών/Παρασκεύασμα με βάση το κρέας πουλερικών(23) σύμφωνα με την απόφαση2002/537/ΕΚ."
Άρθρο 5
Τα κράτη μέλη τροποποιούν τα μέτρα που εφαρμόζουν στις εμπορικές συναλλαγές έτσι ώστε να είναι σύμφωνα με την παρούσα απόφαση και δημοσιοποιούν αμέσως και κατά τον ενδεδειγμένο τρόπο τα θεσπιζόμενα μέτρα. Ενημερώνουν αμέσως περί αυτού την Επιτροπή.
Άρθρο 6
Η παρούσα απόφαση εφαρμόζεται από τις 6 Ιουλίου 2002.
Άρθρο 7
Η παρούσα απόφαση εφαρμόζεται μέχρι την 1η Δεκεμβρίου 2002.
Άρθρο 8
Η παρούσα απόφαση απευθύνεται στα κράτη μέλη.
Βρυξέλλες, 2 Ιουλίου 2002.

Labels: 17
0
3
6
18